እናንተ እንዳላችሁትም የክብር ዶክተር ሼኽ ሙሐመድ ሁሴን አሊ አል-አሙዲ በኢትዮጵያችን በግለሰብ ደረጃ የሚመዘኑ ወይም የሚቀመጡ አይደሉም። ስለ ብሄራዊ ጥቅም ከተነሳ የብሄራዊ ጥቅማችን ዋና ገጽታና ውስጣዊ ይዘት የሕዝባችን እድገት ነው። ሕዝብ የሚያድገው በአንድ በኩል ሰርቶ መኖር ሲችል በሌላ በኩል ደግሞ አንዱ ለአንዱ ሲያስብና በሕብረት ችግርን መቋቋም ባህሉ አድርጎ ሲይዘው ነው። ባለፉት ሩብ ምዕተዓመታት በዚህ አቅጣጫ አንጸባራቂ ኮከባችን ሆነው ያልደረሱበት የሕዝብ ችግር ሜዳ፤ ጆሮአቸው ሰምቶ ያልደፈኑት የእንግልት ቀዳዳ፤ በማንም ሆነ በማን ተነግሮአቸውና ተመልክተው የሀገርን ጋሬጣ ለመንቀል ያልፈነቀሉት ድንጋይ አለ ብዬ ስለማላምን ታላቁ የብሄራዊ ጥቅማችን መከበርም አባትና ታላቅ ወንድም ናቸው። የተለያዩ ግለሰቦችን ሕይወት የታደጉባቸውን ስንክሳር ያህል የደጎሰ መጽሐፍ የሚወጣቸውን ጉዳዮች ለታሪክ ትተን የሰሞነኞቹን ለ"ቆሼ" የመናድ አደጋ ተጋላጮች በይፋ የለገሱትን 40 ሚሊዮን ብር፤ ለሶማልያ ክልል ሕዝብና በድርቅ ለተጎዱት ከብቶቻቸው መታደጊያ ያወጡትን የብዙ ሚሊዮን ብር ዘርፈ-ብዙ እርዳታና በኦሮሚያ ክልል የመንግሥትን እጅ ለሚጠባበቁ የወቅቱ ተፈናቃዮች የቸሩትን ሌላ 40 ሚሊዮን ብር እንኳን ቀንጭበን ብናወሳ "ማን እንደሳቸው" ማለታችን ይበዛ ይሆን!? ይህ ለብሔራዊ ጥቅም መከበር ዘብ መቆም በራሱ ግዙፍ ተምሳሌት ነውና አምሳያውን በሌላ ግለሰብ እጅ ብናፈላልግ ከየት ይገኛል?!
